Folketing
2005-04-01

Hr. Frank Aaen fortsætter jo med samme rørende interesse som hr. Morten Homann. Jeg vil bare sige, at udvalgsarbejdet ganske klart viste, at der var to muligheder for at lukke skattehullet. Den ene mulighed var helt at afskaffe muligheden for international sambeskatning, og det ville i konsekvens af EU-regler betyde – eller i hvert fald en mulig konsekvens afhængigt af en verserende retssag – at vi så også var nødt til at afskaffe den nationale sambeskatning. Det andet alternativ, hvis vi skulle lukke skattehullet, var at indføre et globalt puljeprincip. Vi valgte, for at sikre, at skattehullet blev lukket, at indføre et globalt puljeprincip. Derfor er det klart, at baggrunden for at lave disse ændringer, vi taler om i dag, er, at vi skulle have lukket et skattehul. Det er fuldt ud i overensstemmelse med regeringens skattestop. Hr. Frank Aaen påstår, at skattestoppet har været til ubodelig skade for landet, men det er vi lodret uenige i. Skattestoppet har betydet en stor sikkerhed for borgere og virksomheder. Det betyder nemlig, at de ikke behøver at frygte, hvad der måtte være af initiativer i skiftende års finanslove af skattestigninger og andet. Det betyder, at man som virksomhedsejer kan være tryg ved, at de investeringer, man foretager, vil fortsætte under de gældende regler. Skattestoppet er derfor et gode, det skal der holdes fast i, og dette lovforslag er naturligvis fuldt ud i overensstemmelse med skattestoppet. Hermed sluttede forhandlingen, og lovforslaget overgik derefter til anden behandling. Afstemning